अल स्टार्स सेमिफाइनलमा
क्यारेबियन खेलाडी समर स्प्रिन्जरले अन्तिम बलमा छक्का प्रहार गरेपछि नेपालीहरूको स्वामित्व रहेको डालास अल स्टार्स टिम यूएस ओपन ट्वान्टी–२० क्रिकेट प्रतियोगिताको सेमिफाइनल पुगेको छ । अन्तिम बलमा विजयनिम्ति ५ रन चाहिने अवस्थामा स्प्रिन्जरले जस्टिन डिलको बलमा ‘स्ट्रेट’ छक्का प्रहार गरेपछि अल स्टार्सले यूएनएमसी नाइट राइडर्सलाई १ विकेटले पराजित गर्‍यो ।
काठमाडौँ — क्यारेबियन खेलाडी समर स्प्रिन्जरले अन्तिम बलमा छक्का प्रहार गरेपछि नेपालीहरूको स्वामित्व रहेको डालास अल स्टार्स टिम यूएस ओपन ट्वान्टी–२० क्रिकेट प्रतियोगिताको सेमिफाइनल पुगेको छ । अन्तिम बलमा विजयनिम्ति ५ रन चाहिने अवस्थामा स्प्रिन्जरले जस्टिन डिलको बलमा ‘स्ट्रेट’ छक्का प्रहार गरेपछि अल स्टार्सले यूएनएमसी नाइट राइडर्सलाई १ विकेटले पराजित गर्‍यो ।स्प्रिन्जर र फानी तेजा सिमहाद्रीले अन्तिम ओभरमा १९ रन बनाएपछि अल स्टार्सले अविश्वसनीय रूपमा क्वाटरफाइनल खेल १ सय ४४ रन बनाउँदै जितेको हो । प्लेयर अफ द म्याच स्प्रिन्जरले २९ बल खेल्दै १ चौका र २ छक्कासहित अविजित ३२ रन बनाए । सिमहाद्री २ बल खेल्दै १ रनमा अविजित रहे । स्प्रिन्जरले एस्ली नर्ससँग सातौं विकेटमा ४३ रनको साझेदारी गरे । नर्सले २६ बलमा ५ चौका र १ छक्कासहित ३२ रन बनाए । एडम रोसिङ्टन २०, सुजित नारायण गोवडा १७, जोस कोब १०, लुक बेन्केनस्टेन १५ रनमा आउट भए । नाइट राइडर्सका सलमान इर्सादले ३ तथा इमरान खान जुनियर र मोहम्मद मोसिनले २–२ विकेट लिए । सोहेल तनविर र डिलको नाममा १–१ विकेट रह्यो ।यसअघि नौमन अनवरको ५५ रनमा नाइट राइडर्सले निर्धारित २० ओभरमा ६ विकेट गुमाई १ सय ४२ रन बनाएको थियो । उनले ५७ बल खेल्दै ६ चौका र १ छक्का प्रहार गरे । सोहेब मक्सुदले २९ बलमा ३ छक्कासहित ३७ र तनविरले १७ रन बनाए । अल स्टार्सबाट वेस्ट इन्डिजका तीव्र गतिका बलर सेनोन ग्याब्रियलले ३ विकेट लिए । उनले ४ ओभरमा २४ रन खर्चेका थिए । सिमहार्दी र स्प्रिन्जरले १–१ विकेट लिए ।